“Sogʻlom ona va bola yili” Davlat dasturini ishlab chiqish va amalga oshirishning tashkiliy chora-tadbirlari toʻgʻrisida
(order, 2015-12-10)

Xalqimizning asriy anʼanalarini hisobga olib, “Ona va bola sogʻlom boʻlsa, oila baxtli, oila baxtli boʻlsa, jamiyat mustahkam boʻladi” degan hayotbaxsh qadriyat va oliyjanob gʻoya jamiyatda chuqurroq anglab yetilishiga va qaror topishiga yoʻnaltirilgan keng chora-tadbirlar kompleksini amalga oshirish boʻyicha olib borilayotgan ishlarning darajasini yanada yuksaltirish, oilani, onalik va bolalikni muhofaza qilish tizimini yanada takomillashtirish, jamiyatda onalarga alohida hurmat-ehtirom muhitini shakllantirish, sogʻlom va barkamol avlodni tarbiyalash, oilaning mustahkam, sogʻlom va ahil boʻlishida mahalliy davlat hokimiyati organlari va jamoat tashkilotlarining hamkorligini kuchaytirish maqsadida, shuningdek 2016-yil Oʻzbekiston Respublikasida “Sogʻlom ona va bola yili” deb eʼlon qilinganligi munosabati bilan: 1. “Sogʻlom ona va bola yili” Davlat dasturini ishlab chiqish va amalga oshirish boʻyicha Respublika komissiyasi ilovaga muvofiq tarkibda tashkil etilsin. 2. Respublika komissiyasi (Sh. Mirziyoyev): manfaatdor vazirliklar va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda, fuqarolarning oʻzini oʻzi boshqarish organlarini, boshqa jamoat va nohukumat tashkilotlarini keng jalb etgan holda bir oy muddatda “Sogʻlom ona va bola yili” Davlat dasturining loyihasini ishlab chiqsin va tasdiqlash uchun kiritsin; “Sogʻlom ona va bola yili” Davlat dasturining asosiy yoʻnalishlarini chuqurroq ishlab chiqish uchun ishchi guruhlar tashkil etsin va ularga respublikaning yetakchi mutaxassislari va olimlarini, keng jamoatchilik vakillarini jalb etsin. 3. “Sogʻlom ona va bola yili” Davlat dasturi loyihasini ishlab chiqishda, sogʻlom va barkamol avlodni shakllantirish, xotin-qizlarning turmush sharoiti va darajasini har tomonlama yaxshilash yuzasidan olib borilayotgan keng koʻlamli ishlarni yanada mantiqiy davom ettirish maqsadida, quyidagi ustuvor vazifalarni amalga oshirishga alohida eʼtibor qaratilsin: oilani, onalik va bolalikni muhofaza qilish, ayollar manfaatlarini himoya qilish, sogʻlom bolani tarbiyalashda ularning rolini oshirish, kuchli, barqaror va ravnaq topayotgan davlatning negizi sifatida oila institutini mustahkamlashga yoʻnaltirilgan qonunchilik va normativ-huquqiy bazani yanada takomillashtirish; olis va chekka qishloq tumanlarida yashayotgan aholi, ayniqsa ayollar uchun zarur ijtimoiy, maishiy va tibbiy nuqtai nazardan zarur sharoitlar yaratish, qishloq joylarda namunaviy loyihalar asosidagi zamonaviy uy-joylar, ijtimoiy infratuzilma obyektlarini barpo etish, qishloq aholisini toza ichimlik suv, tabiiy gaz bilan taʼminlash, xizmatlar koʻrsatish va servis darajasini yuksaltirish borasidagi ishlarni izchil davom ettirish; tibbiyot muassasalarining, jumladan perinatal va skrining markazlarning moddiy-texnika bazasini va kadrlar salohiyatini yanada mustahkamlash, oilaviy poliklinikalar va qishloq vrachlik punktlarining ish samaradorligini oshirish, patronaj tibbiyot hamshiralarining sonini koʻpaytirishni taʼminlash, akusher-ginekologlar va bolalar shifokorlari malakasini oshirish; nikohga kirayotgan shaxslarning nikohdan oldin toʻliq tibbiy koʻrikdan oʻtishini taʼminlash uchun tibbiyot xodimlarining masʼuliyatini kuchaytirish, shu asosda tugʻma va irsiy kasalliklar sonini kamaytirish hamda ushbu maqsadlarda poliklinikalarni zamonaviy tashxis uskunalari bilan jihozlash, koʻrsatilayotgan tibbiy xizmatlar sifatini oshirish, mustahkam oila qurish va sogʻlom farzand tugʻilishi uchun nikohdan oldin tibbiy koʻrikdan oʻtishning muhimligini aholi keng qatlamlari ongiga singdirgan holda katta tushuntirish ishlarini olib borish; aholining tibbiy madaniyatini oshirish, sanitariya va gigiyena, homilador ayollarning sogʻligʻini saqlash va psixofiziologik ahvolini yaxshilash, yosh onalar va bolalarni tegishli tarzda parvarish qilish sohasidagi ishlarni kuchaytirish, ularning ovqatlanish ratsioni sifati va kaloriyasi yaxshilanishini taʼminlash; yoshlar orasida jismoniy tarbiya va sportni keng ommalashtirish, yoshlarni, ayniqsa qishloq joylarda qizlarni sport bilan muntazam shugʻullanishga jalb etish, yangi sport obyektlarini qurish, ishlab turganlarining moddiy-texnika bazasini mustahkamlash, ularni zamonaviy sport uskunalari va anjomlari bilan jihozlash, yuqori malakali trener kadrlar va murabbiylar bilan taʼminlash; mamlakatimizda tinchlik, osoyishtalik va farovonlikni yanada mustahkamlashning muhim sharti sifatida oilalarda sogʻlom maʼnaviy muhitni, xususan, oʻzaro hurmat-ehtirom, er-xotin oʻrtasida, ota-onalar bilan farzandlar, qaynona-kelin oʻrtasida, qoʻni-qoʻshnilar oʻrtasida mehr-oqibat ruhini yaratish; qiz bolalarni — boʻlajak onalarni — jismonan sogʻlom va intellektual rivojlangan tarzda shakllantirish, ularning akademik litseylar va kasb-hunar kollejlarida albatta taʼlim olishini, zamonaviy bilimlar va kasb-hunarlarga ega boʻlishlarini taʼminlash, ularning hayotda munosib oʻrinni egallashlarida, kelajakda sogʻlom va mustahkam oila qurishlarida asosiy shart hisoblanmish mustahkam hayotiy pozitsiyani va mustaqil fikrlashni shakllantirish; sogʻlom bolani shakllantirishda taʼlim tizimining rolini kuchaytirish, maktabgacha taʼlim muassasalari tarmogʻini yanada rivojlantirish, boshlangʻich taʼlimning yuqori sifatini taʼminlab, ilgʻor pedagogika va axborot-kommunikatsiya texnologiyalarini amaliyotga keng joriy etgan holda bolalarni maktabga tayyorlash darajasini tubdan oshirish, sogʻlom turmush tarzini keng targʻib qilish tadbirlarini amalga oshirish; kasb-hunar kollejlari bitiruvchilarining, avvalo qizlarning ish bilan bandligini taʼminlash chora-tadbirlarini amalga oshirish, oʻz biznesini yoʻlga qoʻyish ishtiyoqidagi yoshlarga imtiyozli kreditlar, yosh oilalarga uy-joy sotib olish va qurish uchun ipoteka kreditlari, uzoq muddat foydalaniladigan tovarlar xarid qilish uchun isteʼmol kreditlari ajratish ishlarini yanada kengaytirish; dasturiy chora-tadbirlarni amalga oshirish bilan bogʻliq masalalarni hal etishda mahalliy hokimiyat organlari bilan fuqarolarning oʻzini oʻzi boshqarish organlari, xotin-qizlar va yoshlar birlashmalari, faxriylar tashkilotlari oʻrtasidagi hamkorlikni yanada mustahkamlash, bu ishlarga jamiyatda hurmat va obroʻ-eʼtiborga sazovor boʻlgan keksa avlod vakillarini keng jalb etish; ommaviy axborot vositalari, shu jumladan elektron axborot vositalarining va Internet tarmogʻining imkoniyatlaridan faol foydalangan holda “Sogʻlom ona va bola yili” Davlat dasturining maqsadlari va vazifalari hamda Dasturning amalga oshirilishi toʻgʻrisida keng axborot-tushuntirish ishlarini tashkil etish. 4. Qoraqalpogʻiston Respublikasida, viloyatlar va Toshkent shahrida Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlari rahbarligida “Sogʻlom ona va bola yili” Davlat dasturining aniq tadbirlarini ishlab chiqish va amalga oshirish, ularni Respublika komissiyasiga taqdim etish boʻyicha hududiy komissiyalar tuzilsin. 5. Mazkur farmoyishning ijrosini nazorat qilish Oʻzbekiston Respublikasining Bosh vaziri Sh. Mirziyoyev zimmasiga yuklansin. Sh.M. Mirziyoyev — Oʻzbekiston Respublikasining Bosh vaziri, komissiya rahbari R.S. Azimov — Oʻzbekiston Respublikasi Bosh vazirining birinchi oʻrinbosari, moliya vaziri, komissiya rahbarining oʻrinbosari A.I. Ikramov — Oʻzbekiston Respublikasi Bosh vazirining oʻrinbosari, komissiya rahb�rining oʻrinbosari V.A. Golishev — Oʻzbekiston Respublikasi Prezidentining davlat maslahatchisi B.Y. Xodiyev — Oʻzbekiston Respublikasi Bosh vazirining oʻrinbosari B.I. Zakirov — Oʻzbekiston Respublikasi Bosh vazirining oʻrinbosari I.E. Basitxanova — Oʻzbekiston Respublikasi Bosh vazirining oʻrinbosari, Oʻzbekiston xotin-qizlar qoʻmitasi raisi G.K. Saidova — iqtisodiyot vaziri M.M. Ikramov — adliya vaziri A.V. Alimov — sogʻliqni saqlash vaziri A.V. Vaxabov — oliy va oʻrta maxsus taʼlim vaziri U.I. Inoyatov — xalq taʼlimi vaziri B.M. Axmedov — madaniyat va sport vaziri A.A. Abduxakimov — mehnat va aholini ijtimoiy muhofaza qilish vaziri F.M. Mullajonov — Markaziy bank raisi J.A. Qoʻchqorov — moliya vaziri oʻrinbosari A.R. Toxtayev — Davlat arxitektura va qurilish qoʻmitasi raisining birinchi oʻrinbosari T.K. Narbayeva — Oʻzbekiston kasaba uyushmalari Federatsiyasi Kengashi raisi A.D. Xadjayev — Oʻzbekiston Milliy teleradiokompaniyasi raisi M.B. Xazratkulov — Oʻzbekiston Milliy axborot agentligi bosh direktori U.O. Xolmuxamedov — “Oʻzkommunxizmat” agentligi direktori U.Z. Salimov — Oʻrta maxsus, kasb-hunar taʼlimi markazi direktori O.O. Yusupov — Din ishlari boʻyicha qoʻmita raisi J.S. Inogamov — “Mahalla” jamgʻarmasi raisi N.U. Qosimov — Respublika Maʼnaviyat targʻibot markazi rahbari vazifasini bajaruvchisi A.A. Mavrulov — Milliy gʻoya va mafkura ilmiy-amaliy markazi rahbari B.M. Gʻaniyev — “Kamolot” yoshlar ijtimoiy harakati Markaziy Kengashi raisi B.K. Yusupaliyev — Vazirlar Mahkamasining Sogʻliqni saqlash, ekologiya va atrof muhitni muhofaza qilish masalalari axborot-tahlil departamenti mudiri, komissiya kotibi